CELEX: 32015D0200
Language: hu
Date: 2015-01-26 00:00:00
Title: A Tanács (EU) 2015/200 végrehajtási határozata ( 2015. január 26. ) a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK rendelet értelmében a jogellenes halászat felszámolásában nem együttműködő harmadik országok listájának módosításáról

2015.2.10.   
               
               
                  HU
               
               
                  Az Európai Unió Hivatalos Lapja
               
               
                  L 33/15
               
            
         A TANÁCS (EU) 2015/200 VÉGREHAJTÁSI HATÁROZATA
         (2015. január 26.)
         a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK rendelet értelmében a jogellenes halászat felszámolásában nem együttműködő harmadik országok listájának módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról, továbbá a 2847/93/EGK, az 1936/2001/EK és a 601/2004/EK rendelet módosításáról és az 1093/94/EK és az 1447/1999/EK rendelet hatályon kívül helyezéséről szóló, 2008. szeptember 29-i 1005/2008/EK tanácsi rendeletre (1) és különösen annak 33. cikkére,
         tekintettel az Európai Bizottság javaslatára,
         mivel:
         1.   BEVEZETÉS
         
                     (1)
                  
                  
                     Az 1005/2008/EK rendelet létrehozza a jogellenes, nem bejelentett és szabályozatlan halászat (IUU-halászat) megelőzésére, megakadályozására és felszámolására irányuló uniós rendszert.
                  
               
                     (2)
                  
                  
                     Az 1005/2008/EK rendelet VI. fejezete meghatározza a nem együttműködő harmadik országok azonosításával, a nem együttműködő harmadik országként azonosított országokkal szembeni démarche-okkal, a nem együttműködő harmadik országok listájának összeállításával, a nem együttműködő harmadik országok listájáról való törléssel, a nem együttműködő harmadik országok listájának nyilvánosságával és a sürgősségi intézkedésekkel kapcsolatos eljárásokat.
                  
               
                     (3)
                  
                  
                     Az 1005/2008/EK rendelet 32. cikkének megfelelően a Bizottság 2012. november 15-i határozatával (2) nyolc, harmadik országnak minősülő államot értesített arról, hogy a Bizottság nem együttműködő harmadik országként azonosíthatónak tekinti őket.
                  
               
                     (4)
                  
                  
                     A 2012. november 15-i bizottsági határozat tartalmazta az azonosítás alapjául szolgáló főbb tényeket és megfontolásokat.
                  
               
                     (5)
                  
                  
                     2012. november 15-én a Bizottság külön levélben is tájékoztatta mind a nyolc országot arról, hogy nem együttműködő harmadik országként azonosíthatónak véli őket.
                  
               
                     (6)
                  
                  
                     E levelekben a Bizottság hangsúlyozta, hogy az 1005/2008/EK rendelet 31. és 33. cikkében meghatározott nem együttműködő harmadik országként való azonosítás elkerülése érdekében felkéri ezen országokat arra, hogy a Bizottsággal szoros együttműködésben cselekvési tervet dolgozzanak ki a 2012. november 15-i határozatban megállapított hiányosságok orvoslása érdekében.
                  
               
                     (7)
                  
                  
                     A Bizottság tehát a következőkre kérte fel a nyolc harmadik országot: i. tegyenek meg minden szükséges intézkedést a Bizottság által javasolt cselekvési tervben foglalt fellépések végrehajtása érdekében; ii. értékeljék a Bizottság által javasolt cselekvési tervben foglalt intézkedések végrehajtását; és iii. hathavonta részletes jelentésben számoljanak be a Bizottságnak az egyes intézkedések végrehajtásának értékeléséről, többek között azok egyéni és/vagy összesített hatékonyságáról a nemzetközi jognak teljes mértékben megfelelő halászati ellenőrzési rendszer biztosítása tekintetében.
                  
               
                     (8)
                  
                  
                     Az érintett nyolc ország lehetőséget kapott arra, hogy írásban reagáljon a 2012. november 15-i határozatban említett problémákra és egyéb releváns információkra; emellett bizonyítékokat is benyújthattak, hogy megcáfolják vagy kiegészítsék a 2012. november 15-i bizottsági határozatban említett tényeket, illetve a helyzet orvoslását célzó cselekvési terveket vagy intézkedéseket fogadhattak el. A Bizottság biztosította e nyolc ország számára a kiegészítő információk kéréséhez vagy benyújtásához való jogot.
                  
               
                     (9)
                  
                  
                     2012. november 15-én a Bizottság egyeztetést kezdett a nyolc érintett harmadik országgal, kiemelve, hogy megítélése szerint hat hónap elvileg elegendő ahhoz, hogy megállapodás jöjjön létre.
                  
               
                     (10)
                  
                  
                     A Bizottság folytatta az általa szükségesnek vélt információk gyűjtését és ellenőrzését. A 2012. november 15-i határozat közzétételét követően a nyolc ország által benyújtott írásbeli és szóbeli hozzászólásokat a Bizottság megfontolta és figyelembe vette. Álláspontjáról az országokat szóban vagy írásban folyamatosan értesítette.
                  
               
                     (11)
                  
                  
                     2014. március 24-én elfogadásra került a 2014/170/EU tanácsi végrehajtási határozat (3). A nyolc érintett ország közül három felkerült a nem együttműködő harmadik országok listájára, mivel – bizonyos általuk tett lépések ellenére – nem teljesítették a nemzetközi jog értelmében rájuk mint lobogó szerinti vagy parti államokra háruló azon kötelezettséget, hogy az IUU-halászat megelőzésére, megakadályozására és felszámolására intézkedéseket hozzanak.
                  
               
                     (12)
                  
                  
                     A Bizottság a 2014/715/EU végrehajtási határozatában (4) a Srí Lanka Demokratikus Szocialista Köztársaságot (a továbbiakban: Srí Lanka) a jogellenes halászat felszámolásában nem együttműködő harmadik országként azonosította. Az 1005/2008/EK rendeletnek megfelelően a Bizottság felsorolta azokat az okokat, amelyek miatt úgy véli, hogy Srí Lanka nem tesz eleget a nemzetközi jog értelmében rá mint lobogó, kikötő, forgalomba hozatal szerinti vagy parti államra háruló azon kötelezettségnek, hogy fellépjen a jogellenes, nem bejelentett és szabályozatlan halászat megelőzése, megakadályozása és felszámolása érdekében.
                  
               
                     (13)
                  
                  
                     Ezért az 1005/2008/EK rendelet végrehajtása keretében, az abban megállapított tartalmi és eljárási követelményeknek megfelelően lefolytatott vizsgálatok és egyeztetések eredményeként elfogadott tanácsi végrehajtási határozatra van szükség, amely Srí Lankát felveszi az IUU-halászat felszámolásában nem együttműködő harmadik országok listájára. E határozat alapjául az említett vizsgálatok és egyeztetések szolgálnak, beleértve a lezajlott levélváltásokat és találkozókat, valamint a 2012. november 15-i és a 2014/715/EU végrehajtási határozatot. Az említett eljárások és aktusok okai megegyeznek e határozat okaival. E határozatnak, amely értelmében Srí Lanka felkerül az IUU-halászat felszámolásában nem együttműködő harmadik országok listájára, az 1005/2008/EK rendelet 38. cikkében említett következményeket kell maga után vonnia.
                  
               
                     (14)
                  
                  
                     Az 1005/2008/EK rendelet 33. cikkének megfelelően a Srí Lankát a nem együttműködő harmadik országok listájára felvevő ezen határozat elfogadása után a Srí Lankát nem együttműködő harmadik országként azonosító, 2014/715/EU végrehajtási határozat a tobábbiakban nem releváns.
                  
               
                     (15)
                  
                  
                     Az 1005/2008/EK rendelet 34. cikkének (1) bekezdése értelmében a Tanácsnak a Bizottság javaslata alapján minősített többséggel eljárva törölnie kell a harmadik országot a nem együttműködő harmadik országok listájáról, ha az bizonyítja, hogy a listára való felvételre okot adó helyzetet orvosolta. A törlésről szóló határozat meghozatalakor azt is figyelembe kell venni, hogy az azonosított harmadik ország hozott-e olyan konkrét intézkedéseket, amelyektől várható a helyzet tartós javulása.
                  
               2.   A SRÍ LANKÁVAL KAPCSOLATOS ELJÁRÁS
         
                     (16)
                  
                  
                     2012. november 15-én a Bizottság értesítette Srí Lankát arról, hogy az 1005/2008/EK rendelet 32. cikke értelmében a jogellenes halászat felszámolásában nem együttműködő harmadik országként azonosíthatónak véli, és felkérte arra, hogy a Bizottság szervezeti egységeivel szoros együttműködésben dolgozzon ki cselekvési tervet a 2012. november 15-i határozatban említett hiányosságok orvoslása érdekében. 2012 decembere és 2014 júniusa között Srí Lanka írásos észrevételeket nyújtott be a Bizottsághoz, ismertetve álláspontját, és a vonatkozó kérdések megvitatása érdekében találkozókra is sor került. A Bizottság ellátta Srí Lankát a megfelelő írásos információkkal. A Bizottság folytatta az általa szükségesnek vélt információk gyűjtését és ellenőrzését. A 2012. november 15-i bizottsági határozatot követően Srí Lankától kapott írásbeli és szóbeli tájékoztatásokat a Bizottság figyelembe vette, és Srí Lanka folyamatos tájékoztatást kapott – szóban vagy írásban – a Bizottság álláspontjáról. A Bizottság arra az álláspontra helyezkedett, hogy a 2012. november 15-i határozatban említett hiányosságok és aggályok továbbra is fennállnak, azokat Srí Lanka nem szüntette meg. A Bizottság emellett megállapította, hogy a cselekvési tervben javasolt intézkedéseket nem hajtották végre maradéktalanul.
                  
               3.   SRÍ LANKA NEM EGYÜTTMŰKÖDŐ HARMADIK ORSZÁGKÉNT VALÓ AZONOSÍTÁSA
         
                     (17)
                  
                  
                     A 2012. november 15-i határozatban a Bizottság elemezte Srí Lanka kötelezettségeit, és értékelte, hogy milyen mértékben teljesíti nemzetközi kötelezettségeit mint lobogó, kikötő, forgalomba hozatal szerinti, illetve parti állam. Az áttekintés során a Bizottság az 1005/2008/EK rendelet 31. cikkének (4)–(7) bekezdésében felsorolt paramétereket vette figyelembe.
                  
               
                     (18)
                  
                  
                     A Bizottság áttekintette, hogy Srí Lanka teljesítette-e kötelezettségeit, figyelembe véve a 2012. november 15-i határozatban szereplő megállapításokat, a Srí Lanka által szolgáltatott információkat, a javasolt cselekvési tervet, valamint a helyzet orvoslására hozott intézkedéseket.
                  
               
                     (19)
                  
                  
                     A javasolt cselekvési tervben kiemelt fő hiányosságok a nemzetközi jog szerinti kötelezettségek több rendbeli nem teljesítésével kapcsolatosak, különösen a megfelelő jogi keret elfogadásának elmaradása, a megfelelő és hatékony monitoring rendszer hiánya, a megfigyelői program hiánya, a visszatartó erejű szankciók hiánya, valamint a fogási tanúsítási rendszer nem megfelelő végrehajtása tekintetében. Általánosabban fogalmazva, az egyéb hiányosságok a nemzetközi jogi kötelezettségek elmulasztását jelentik, többek között a regionális halászati gazdálkodási szervezetek ajánlásainak és határozatainak való meg nem felelést, valamint a hajók nemzetközi jognak megfelelő lajstromozása feltételeit is érintik. Emellett megállapítható az illetékes testületek, így az ENSZ IUU-halászat elleni nemzetközi cselekvési terve ajánlásainak és határozatainak való meg nem felelés is. A nem kötelező erejű ajánlásoknak és határozatoknak való meg nem felelés azonban csak bizonyítékként került figyelembevételre, nem ez képezi az azonosítás alapját.
                  
               
                     (20)
                  
                  
                     A Bizottság 2014/715/EU végrehajtási határozatában Srí Lankát az 1005/2008/EK rendelet szerinti nem együttműködő harmadik országként azonosította.
                  
               
                     (21)
                  
                  
                     Ami Srí Lanka mint fejlődő ország esetleges korlátait illeti, meg kell állapítani, hogy Srí Lanka halászatának egyedi fejlettségét és összteljesítményét nem veti vissza az ország általános fejlettségi foka.
                  
               
                     (22)
                  
                  
                     Tekintettel a 2012. november 15-i határozatra és a 2014/715/EU végrehajtási határozatra, valamint a Bizottság által Srí Lankával folytatott párbeszédre és annak eredményeire, megállapítást nyert, hogy a Srí Lanka által tett intézkedések nem voltak elegendőek az ENSZ tengerjogi egyezményének 94., 117. és 118. cikke, valamint a halállományokról szóló ENSZ-megállapodás 18., 19. és 20. cikke értelmében lobogó szerinti államként rá háruló kötelezettségei teljesítéséhez.
                  
               
                     (23)
                  
                  
                     Srí Lanka tehát nem teljesítette a nemzetközi jog értelmében rá mint lobogó szerinti államra háruló azon kötelezettséget, hogy az IUU-halászat megelőzésére, megakadályozására és felszámolására intézkedéseket hozzon.
                  
               4.   A NEM EGYÜTTMŰKÖDŐ HARMADIK ORSZÁGOK LISTÁJÁNAK ÖSSZEÁLLÍTÁSA
         
                     (24)
                  
                  
                     A Srí Lankával kapcsolatos megállapítások fényében említett országot – az 1005/2008/EK rendelet 33. cikkével összhangban – fel kell venni a 2014/914/EU tanácsi végrehajtási határozat (5) által módosított 2014/170/EU határozatnak megfelelően összeállított, a jogellenes halászat felszámolásában nem együttműködő harmadik országokat tartalmazó listára. A 2014/170/EU határozatot ezért ennek megfelelően módosítani kell.
                  
               
                     (25)
                  
                  
                     Srí Lanka tekintetében az 1005/2008/EK rendelet 38. cikkében említett intézkedéseket kell alkalmazni. A behozatali tilalom az 1005/2008/EK rendelet 2. cikkének 8. pontjában meghatározott valamennyi állományra és fajra vonatkozik, mivel a nem együttműködő harmadik országként történő azonosítás alapjául nem egy adott állományra vagy fajra irányuló IUU-halászat elleni megfelelő fellépés hiánya szolgált.
                  
               
                     (26)
                  
                  
                     Megjegyzendő, hogy a jogellenes, nem bejelentett és szabályozatlan halászat többek között kimeríti a halállományokat, pusztítja a tengeri élőhelyeket, veszélyezteti a természetmegőrzést és a tengeri erőforrások fenntartható használatát, torzítja a versenyt, rontja az élelmiszer-ellátás biztonságát, méltatlanul hátrányos helyzetbe hozza a tisztességes halászokat, és gyengíti a part menti közösségeket. Az ilyen halászattal kapcsolatos problémák nagyságrendje indokolja, hogy az Unió mihamarabb intézkedéseket hozzon Srí Lanka mint nem együttműködő harmadik ország ellen. Az említettekre való tekintettel indokolt e határozatot az Európai Unió Hivatalos Lapjában való kihirdetését követő napon hatályba léptetni.
                  
               
                     (27)
                  
                  
                     Amennyiben Srí Lanka bizonyítja, hogy az azonosítása alapjául szolgáló körülmények megszűntek, a Tanácsnak a Bizottság javaslata alapján minősített többséggel eljárva az 1005/2008/EK rendelet 34. cikke (1) bekezdésének megfelelően törölnie kell Srí Lankát a nem együttműködő harmadik országok listájáról. A törlésről szóló bármely határozat meghozatalakor figyelembe kell azt is venni, hogy Srí Lanka hozott-e olyan konkrét intézkedéseket, amelyektől várható a helyzet tartós javulása,
                  
               ELFOGADTA EZT A HATÁROZATOT:
         
            1. cikk
            A Srí Lanka Demokratikus Szocialista Köztársaságot fel kell venni a 2014/170/EU végrehajtási határozat mellékletébe.
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2015. január 26-án.
            
               
                  a Tanács részéről
               
               
                  az elnök
               
               J. DŪKLAVS
            
         
         
            (1)  HL L 286., 2008.10.29., 1. o.
         
         
            (2)  A Bizottság 2012. november 15-i határozata a Bizottság által a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK tanácsi rendelet értelmében nem együttműködő harmadik országként azonosíthatónak tekintett harmadik országok értesítéséről (HL C 354., 2012.11.17., 1. o.).
         
            (3)  A Tanács 2014. március 24-i 2014/170/EU végrehajtási határozata a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK rendelet értelmében a jogellenes halászat felszámolásában nem együttműködő harmadik országok listájának összeállításáról (HL L 91., 2014.3.27., 43. o.).
         
            (4)  A Bizottság 2014. október 14-i 2014/715/EU végrehajtási határozata a Bizottság által a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK tanácsi rendelet értelmében nem együttműködő harmadik országnak tekintett harmadik országok azonosításáról (HL L 297., 2014.10.15., 13. o.).
         
            (5)  A Tanács 2014. december 15-i 2014/914/EU végrehajtási határozata a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK rendelet értelmében a jogellenes halászat felszámolásában nem együttműködő harmadik országok listájának összeállításáról szóló 2014/170/EU végrehajtási határozat Belize vonatkozásában való módosításáról (HL L 360., 2014.12.17., 53. o.).